Nyheter

Narkotika er en trussel for arbeidsmiljøet og sikkerheten i alle typer bedriften, slår Norsk Narkotikapolitiforening fast.

Kurs

13. og 14. oktober holder Norsk Narkotikapolitiforening kurs i Trondheim om tegn og symptomer på misbruk av narkotika og andre rusmidler. Etter kurset skal deltakerne kunne se om en person er ruset, og hva personen er ruset på, opplyser foreninga.

Arnt Idar Eid fra Korsvegen er styremedlem i foreninga, og han gleder seg over at Lions Melhus har finansiert kurs for to deltakere. I alt fire fra Melhus er påmeldt kurset. Eid opplyser at det fortsatt er ledige kursplasser.

Folkemøte

I tillegg holder foreninga et åpent folkemøte i Statens hus i Trondheim onsdag kveld om narkotika, og her er det gratis inngang. Møtet er spesielt beregnet på foreldre. Mottoet til politiet er at foreldre skal bry seg, og si nei til narkotika.

- De siste årene har det kommet over 300 nye narkotiske stoffer på markedet. Hvordan kan vi foreldre gjøre en forskjell slik at oppveksten blir tryggere, spør foreninga.

Cannabis er den mest utbredte typen narkotika i Norge, og er en samlebetegnelse for hasj, marihuana og cannabisolje.

- Brukerne av cannabis preges ofte ava en sterk overbevisning om stoffets fortreffelighet og ufarlighet. Liten allmenn faktakunnskap og en sterk legaliseringsbevegelse bidrar samtidig til en bekymringsfull normalisering av bruken, mener Norsk Narkotikapolitiforening. Foreninga opplyser i en folder at cannabis kan ødelegge en ellers positiv ungdomstid.